"วรรณ พร็อพเพอร์ตี้ พลัส ฟันด์" จดทะเบียนเพิ่มทุนเป็น 1,000 ล้านบาท
โพสต์ทูเดย์-กองทุนเปิด วรรณ พร็อพเพอร์ตี้ พลัส ฟันด์ จดทะเบียนเพิ่มทุน อีก 700 ล้านบาท รวมเป็น เงินทุนของโครงการ 1,000 ล้านบาท
12 ม.ค. 2553

โพสต์ทูเดย์-กองทุนเปิด วรรณ พร็อพเพอร์ตี้ พลัส ฟันด์ จดทะเบียนเพิ่มทุน อีก 700 ล้านบาท รวมเป็น เงินทุนของโครงการ 1,000 ล้านบาท
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม วรรณ จำกัด (บลจ.วรรณ) เปิดเผยว่า หลังจากที่บริษัทฯ ได้ปิดการเสนอขาย (IPO) กองทุนเปิด วรรณ พร็อพเพอร์ตี้ พลัส ฟันด์ (ONE PROPERTY PLUS FUND: ONE-PROP) ไปเมื่อวันที่ 16 พ.ย. 52 แล้วนั้น ปัจจุบัน มีลูกค้าให้ความสนใจลงทุนในกองทุนเปิด วรรณ พร็อพเพอร์ตี้ พลัส ฟันด์ (ONE-PROP) เป็นจำนวนมาก และเพื่อเปิดโอกาสให้กับผู้ลงทุนที่สนใจจะลงทุนในกองทุนนี้ บลจ.วรรณ ได้จดทะเบียนเพิ่มทุนอีก 700 ล้านบาท รวมเป็นจำนวนเงินทุนของโครงการ 1,000 ล้านบาท  กองทุนเปิด วรรณ พร็อพเพอร์ตี้ พลัส ฟันด์ (ONE-PROP) เป็นกองทุนรวมที่ลงทุนในหน่วยลงทุนของกองทุนรวมอสังหาริมทรัพย์ที่เป็นหลักทรัพย์จดทะเบียนในตลาดหลักทรัพย์แห่งประเทศไทย โดยเฉลี่ยในรอบระยะเวลาบัญชีไม่น้อยกว่าร้อยละ 65 ของมูลค่าทรัพย์สินสุทธิของกองทุน โดยผู้ลงทุนสามารถซื้อหน่วยลงทุนได้ทุกวันทำการ และสามารถขายคืนหน่วยลงทุนได้ทุกวันที่ 1 และวันที่ 16 ของเดือน โดย ณ วันที่ 11 ม.ค. 53 กองทุนมีมูลค่าทรัพย์สินสุทธิ 269.68 ล้านบาท และมูลค่าหน่วยลงทุนเท่ากับ 10.2684 บาท
นายมนรัฐ กล่าวเพิ่มเติมว่า กองทุน ONE-PROP มีการลงทุนในหน่วยลงทุนของกองทุนรวมอสังหาริมทรัพย์ที่มีสภาพคล่องสูง และกองทุนไม่มีนโยบายจ่ายเงินปันผล แต่กองทุนนี้มีลักษณะพิเศษคือ จะมีการรับซื้อคืนหน่วยลงทุนโดยอัตโนมัติ ปีละไม่เกิน 4 ครั้ง โดยจะจัดสรรจากเงินที่ได้รับจากเงินปันผลของกองทุนรวมอสังหาริมทรัพย์ที่กองทุนไปลงทุน  ซึ่งกองทุนอสังหาริมทรัพย์ที่ กองทุน ONE-PROP ไปลงทุนนั้น มีการจ่ายเงินปันผลอย่างสม่ำเสมอ ดังนั้น การลงทุนในกองทุน ONE-PROP จึงทำให้ผู้ลงทุนได้รับเงินคืนเป็นระยะๆ คล้ายกับได้รับดอกเบี้ยเงินฝากธนาคาร โดยคาดว่าจะสามารถรับซื้อคืนหน่วยลงทุนโดยอัตโนมัติ (Auto Redemption) ครั้งแรกประมาณเดือนมีนาคม กองทุน ONE-PROP จึงเป็นอีกทางเลือกสำหรับนักลงทุนที่ต้องการกระจายความเสี่ยงเพื่อเพิ่มโอกาสในการรับผลตอบแทนที่สูงขึ้น ทั้งนี้ ผู้ลงทุนสามารถเป็นเจ้าของอสังหาริมทรัพย์ได้ด้วยเงินลงทุนเริ่มต้นเพียง 10,000 บาท 
ผู้ที่สนใจลงทุนสามารถสอบถามรายละเอียดเพิ่มเติมได้ที่บลจ.วรรณ หรือผู้สนับสนุนการขายหรือรับซื้อคืนที่ได้รับการแต่งตั้งจากบริษัทฯ หรือที่ www.one-asset.com